KIRJALLINEN KYSYMYS P-1323/00 esittäjä(t): Alexandre Varaut (UEN) komissiolle. Ulkomailla järjestettävien urheilutapahtumien TV-lähetyksiä Ranskassa koskevat rajoitukset.



Virallinen lehti nro 374 E , 28/12/2000 s. 0216 - 0217



KIRJALLINEN KYSYMYS P-1323/00 esittäjä(t): Alexandre Varaut (UEN) komissiolle (17. huhtikuuta 2000) Aihe: Ulkomailla järjestettävien urheilutapahtumien TV-lähetyksiä Ranskassa koskevat rajoitukset Voiko komissio ilmoittaa, mitä mieltä se on vuonna 1995 esitetyistä kanteista, joita esittivät erityisesti ranskalaisten laatuluokitettujen (appellation d'origine contrôlée) viinien tuottajat ja tukkukauppiaat ja jotka koskivat ulkomailla järjestettyjen urheilutapahtumien TV-lähetysten rajoituksia Ranskassa tapahtumapaikoille asetettujen alkoholijuomia mainostavien taulujen vuoksi. Ranskan viranomaisten rajoittava kanta perustuu Ranskan nk. Evin-lain rajoittavaan tulkintaan. Sen kieltää kaiken TV-mainonnan, ja asiassa vedotaan muodollisesti nk. hyvään menettelytapaan (laadittu maaliskuussa 1995). 1. Voiko komissio saattaa asian käsittelyn päätökseen etenkin, kun se ilmoitti heinäkuussa 1996 esittämässään perustellussa lausunnossa havainneensa palvelujen vapaan tarjoamisen selviä rajoituksia ja kun Ranska ei ole ilmaissut olevansa valmis muuttamaan kantaansa? 2. Voivatko keskustelut Ranskan viranomaisten kanssa johtaa tyydyttävään ratkaisuun, kun tiedetään, että vastoin joulukuussa 1998 antamaansa lupausta ne eivät ole kuulleet kantajia ja kun vuonna 1996 keskusteluja käytiin useaan otteeseen ilman minkäänlaista ratkaisua? 3. Noudattavatko Ranskan viranomaiset suhteellisuusperiaatetta, kun otetaan huomioon seuraavat seikat? Niiden suhtautumisen (joka perustuu virallisesti nk. hyvään menettelytapaan) vuoksi voidaan sallia eniten katsojia saavien urheilutapahtumien TV-lähetykset (esim. jalkapallon MM-kisat ja muut MM-kisat), ja samalla keskikokoisilta tuottajilta (viinintuottajilta) kielletään mainonta tilaisuuksissa, joita ne muuten voisivat hyödyntää. Näin syrjitään loppujen lopuksi juomia (viinejä), joita nuoret eivät juurikaan kuluta. 4. Nk. hyvä menettelytapa ei millään tavalla velvoita Ranskan viranomaisia rankaisemaan Evin-lakia vastoin toimivia ja näin rikkomukseen syyllistyviä henkilöitä. Miten komissio aikoo Ranskan kanssa käymiensä keskustelujen yhteydessä taata tuomioistuimen määrittelemien ehtojen oikeusvarmuuden? Frederik Bolkesteinin komission puolesta antama vastaus (19. toukokuuta 2000) Komissio pitää korkealla tasolla yhteyttä Ranskan viranomaisiin löytääkseen yhteisymmärryksessä niiden kanssa tyydyttävän ratkaisun palvelujen tarjoamista koskeviin rajoituksiin, jotka johtivat vuonna 1996 perustellun lausunnon lähettämiseen. Osana näitä keskusteluja sisämarkkinoista vastaava komission jäsen tapaa seuraavaksi asiasta vastaavia ranskalaisministereitä. Näiden keskustelujen tulos ratkaisee käynnissä olevan menettelyn jatkon. Komissio on vakuuttunut siitä, että kaikkia tyydyttävä ratkaisu on löydettävissä. Se aikoo tulevissa keskusteluissa painottaa Ranskan viranomaisille, miten tärkeää asianomaisten osapuolten, myös kantajien, kuuleminen on. Keskustelujen tavoitteena on nimenomaan löytää vastauksia, jotka ovat oikeassa suhteessa yhteisön oikeuteen ja niihin kansanterveyden tavoitteisiin, joihin kyseessä olevalla lainsäädännöllä pyritään. Komissio on tietoinen lainsäädännön seurauksista erityisesti keskisuurille tuottajille kuten viinintuottajille. Lainsäädännön vaikutukset ovat keskeinen osa keskusteluja. Hyvä menettelytapa voi tarjota nopeita ja tyydyttäviä ratkaisuja esitettyihin ongelmiin sillä edellytyksellä, että tietyt ehdot täyttyvät asianomaisten osapuolten kuulemisen, mainonnan sisällön, avoimuuden ja levittämisen osalta. Oikeusvarmuuden saavuttamiseksi komissio katsoo mm., että kaikkien osapuolten (mainostajien, levittäjien jne.) pitäisi annetussa tapauksessa voida saada Ranskan viranomaisilta nopeasti selkeät ja täsmälliset tiedot urheilutapahtumaa koskevista menettelytavan asettamista rajoista.